Man tronk toe vir miljoene se bedrog | Maroela Media
Man tronk toe vir miljoene se bedrog
Gerrit Jan Crowther (53) is Dinsdag in die streekhof in Oos-Londen tot 8 jaar tronkstraf gevonnis op 11 aanklagte van bedrog wat altesaam sowat R180 miljoen beloop.
Crowther het hom tussen 2016 en 2017 voorgedoen as 'n werknemer van Eskom sowel as Buffalo City se metropolitaanse munisipaliteit in die Oos-Kaap. Hy het voorgegee om 'n diens te lewer waar hy 'n toestel installeer wat elektrisiteitsverbruik klaarblyklik verminder. Hy het sy dienste bemark en verkoop aan ondernemings in die Buffalo City-omgewing teen 'n bedrag van tussen R3 000 en R60 000.
Crowther het egter nie 'n toestel geïnstalleer nie, maar slegs die elektrisiteitsmeters verstel.
Die munisipaliteit het gevolglik bykans R180 miljoen verloor omdat elektrisiteitsmeters minder gemeet het as wat werklik verbruik is. Amptenare van Buffalo City het die saak aan die Valke rapporteer nadat hulle gesien het die elektrisiteitsrekeninge van verskeie ondernemings het gedaal.
Die Valke het in November 2016 'n ondersoek van stapel gestuur en Crowther in Junie 2018 by Strand in die Wes-Kaap in hegtenis geneem. Hy is sedertdien in aanhouding. Hy is reeds 23 Oktober deur die streekhof in Oos-Londen skuldig bevind op die 11 aanklagtes van bedrog.
Is dit werklik verneuk as Eskom terug verneuk word?
Bemarkingsfoefie wat geslaag het. Mooi man, mooi
Wat die man gedoen het is verkeerd, maar die regstelsel is in sy peetjie. Iemand wat bedrog pleeg word vir 20 maande aangehou, terwyl moordenaars op R1000-00 borg vrygelaat word om môre weer te moor.